ഫൗള് വിളിച്ച റഫറിയുടെ തലയില് തൊഴിച്ചു ബ്രസീല് താരം അറസ്റ്റില് സാവോപോളോ: ബ്രസീലിലെ ആറാം ഡിവിഷന് ഫുട്ബാള് ചാമ്ബ്യന്ഷിപ്പില് കളിക്കിടെ റഫറിയെ ആക്രമിച്ച താരം അറസ്റ്റില്. സാവോപോളാ ആര്.എസ് താരം വില്യം റിബെയ്റോയെ ആണ് പൊലീസ് അറസ്റ്റ് ചെയ്തത്. തലയില് ചവിട്ടേറ്റ് മൈതാനത്ത് അബോധാവസ്ഥയിലായ റഫറി റോഡ്രീഗോ ക്രിവെല്ലാറോയെ ആശുപത്രിയിലേക്ക് മാറ്റി.ഗൗറാനിക്കെതിരായ കളിയില് സാവോപോളാ ആര്.എസ് ഒരു ഗോളിന് പിന്നിട്ടുനില്ക്കെ രണ്ടാം പകുതിയുടെ തുടക്കത്തിലായിരുന്നു സംഭവം. തനിക്കെതിരെ ഫൗള് വിളിച്ച റഫറിയെ ഇടിച്ചുവീഴ്ത്തിയ റിബെയ്റോ തലക്കുപിന്നില് ആഞ്ഞുതൊഴിക്കുകയായിരുന്നു. വീണ്ടും ചവിട്ടാനാഞ്ഞ താരത്തെ മറ്റു കളിക്കാര് ചേര്ന്ന് പിടിച്ചുമാറ്റുകയായിരുന്നു.ക്രിവെല്ലാറോ അനക്കമില്ലാതെ കിടന്നതോടെ അടിയന്തര സഹായവുമായി വൈദ്യസംഘം മൈതാനത്തെത്തുകയും പ്രഥമ ശുശ്രൂഷകള്ക്കുശേഷം ആംബുലന്സില് ആശുപത്രിയിലേക്ക് മാറ്റുകയുമായിരുന്നു. റിബെയ്റോയുമായുള്ള കരാര് അവസാനിപ്പിച്ചതായി അറിയിച്ച സാവോപോളാ ആര്.എസ് ക്ലബ് അധികൃതര് റഫറിയുടെ കുടുംബത്തോടും ഫുട്ബാള് ലോകത്തോടും മാപ്പുചോദിച്ചു. സംഭവത്തെക്കുറിച്ച് അന്വേഷണം നടത്തി കര്ശന നടപടി സ്വീകരിക്കുമെന്ന് ബ്രസീല് ഫുട്ബാള് അസോസിയേഷന് അറിയിച്ചു.